Jo Black by eerste In jou huis-konsert! - Innibos
Innibos se In jou huis-konserte het die afgelope naweek afgeskop. Hierdie konsert is moontlik gemaak deur 'n borgskap van kykNET.
Dit is aan huis van Jacques en Antoinette Goosen gehou. Om binne die inperkings se protokol te hou, is slegs 'n handjievol vriende en familie genooi om hierdie besondere geleentheid mee te maak.
Van vroegdag af is daar al gewoel en gewerkskaf en Radio Laeveld, wat die regstreekse uitsending doen, het begin opslaan en regmaak.
Toe Jo Black, sy kitaarspeler en sy bestuurder daar opdaag, was alles gereed en het hulle vinnig die klanktoets gedoen.
Dit was 'n heerlike informele kuier en al die vriende het op die grasperk uitgespan met hulle piekniekmandjies.
Die onverwagse het gebeur, die weer het opgesteek en daar moes inderhaas na die stoep geskuif word. Maar soos net die Laevelders kan, het almal gehelp en kon die konsert op die geskeduleerde tyd plaasvind.
Die konsert is regstreeks op Radio Laeveld uitgesaai. Die terugvoer was baie positief en die wat nie daar was nie, kon heerlik saam luister.
Jo Black se musiek was uit die boonste rakke en die stories wat hy tussendeur vertel het, aangrypend. Hy is waarlik 'n man met 'n hart.
Geld is dié aand ingesamel vir die Dasha Foundation vir gestremdes. Innibos het dus nie net gesorg vir 'n bietjie vermaak in hierdie moeilike tye nie, maar ook dat 'n liefdadigheidsorganisasie ondersteun word.
Hierdie eerste In jou huis-konsert was 'n reuse sukses! Maak seker dat jy inskakel op Radio Laeveld op 24 April 2021 wanneer Refentse aan die beurt kom.
Baie dankie aan ons borge: kykNET en Radio Laeveld wat hierdie geleentheid vir ons moontlik gemaak het. En aan die wonderlike Antoinette en Jacques Goosen wat hulle huis as venue beskikbaar gestel het!